– Onima koji ne poštuju etičke kodekse HNS-a ne treba dopustiti da budu u nogometu – jedna je od jačih poruka koju je javnosti, ali i visokim strukturama Hrvatskog nogometnog saveza iz svoje sudnice odaslala Gordana Mihela Grahovac, sutkinja zagrebačkog Županijskog suda.

Neprijeporni vladar

Izrečena poruka bila je prije svega upućena Željku Širiću, nepravomoćno osuđenom na četiri godine zatvora zbog optužbi da je primio mito za tzv. pošteno suđenje, no nadajmo se da je doprla i do glavešina u HNS-a. To više što je došla iz usta sutkinje koja je u malo više od godinu dana u svojoj sudnici drugi put sudila i presudila korupciji u hrvatskom nogometu. Jer, osim Širiću, kojeg sportska, a i šira javnost doživljava kao jednog od neprijepornih gospodara hrvatskog nogometa, sutkinja Grahovac presudila je i 15-orici nogometaša optuženih u aferi Offside. I tada i sada sutkinja Grahovac iz svoje je sudnice odaslala poruke koje bi trebale zabrinuti one koji se brinu o dobrobiti najbitnije sporedne stvari na svijetu jer te poruke upozoravaju na svu veličinu kaljuže u kojoj se hrvatski nogomet godinama valja. Kada je u prosincu 2012. izrekla osuđujuću presudu 15-orici nogometaša Varteksa, Međimurja i Croatia Sesveta zbog namještanja utakmica, sutkinja Grahovac upozorila je i na uopćenu praksu hrvatskih nogometnih klubova koji ne plaćaju igrače. Upozorila je i da ti klubovi ne dopuštaju igračima nezadovoljnima zbog neisplate plaća da u takvim situacijama raskinu postojeće ugovore te prijeđu u neki drugi klub,a da o tome ne odluči arbitražna komisija. Optuženim nogometašima, koji su pognute glave stajali pred njom, sutkinja je tada poručila i da su svojim postupcima i namještanjem utakmica povrijedili osnovne postulate nogometa kao sporta jer nisu dopustili da u inkriminiranim nogometnim dvobojima pobijedi spretnija, pripremljenija i sretnija momčad, nego su svojim načinom igre omogućavali određen i unaprijed dogovoren rezultat.

Ta poruka iz presude, koja je u međuvremenu postala pravomoćna, očito nije došla do ušiju mjerodavnih u hrvatskom nogometu. Jer da jest, sutkinja Grahovac ne bi se zasigurno ponovno našla u situaciji da dijeli pravosudne packe nogometnim djelatnicima. Da su te poruke čuli glavešine koji mrdaju hrvatskim nogometom, sutkinja Grahovac ne bi morala još jednom obrazlagati što je sve ilegalno u hrvatskom nogometu poput, primjerice, činjenice da je NK Karlovac nesporno poslovao ilegalno jer je novac za plaće i naknade isplaćivao uz pomoć putnih naloga za putovanja koja nikada nisu realizirana. A zasigurno ne bi trebala prozivati i, kako je rekla, uvažene nogometne djelatnike koji su u njezinoj sudnici ublažavali i mijenjali iskaze koje su prethodno dali u USKOK-u.

Cinker i rado viđen gost

Zato zapravo nikog i ne treba čuditi što se nitko od tih nogometnih “veličina” nije sjetio na hrabrosti čestiti Hrvoju Malešu, jedinom od rijetkih ljudi u hrvatskom nogometu koji je upozorio na način na koji se uistinu dolazi do pobjede na travnatom terenu. A zašto bi mu i čestitali kada je u svijetu njihovih vrijednosti Maleš “cinker i druker”, i to samo zato što nije htio šutjeti o kriminalu, dok je Željko Širić unatoč optužbama za korupciju rado viđen gost počasnih loža nogometnih stadiona?

>> 'Ne bi trebalo biti mjesta za ovakve ljude u nogometu'

>> 'Maleša nema nigdje, a Širić je rado viđen na utakmicama reprezentacije'